5 vas ná betogings in Ennerdale, Freedom Park | Netwerk24
5 vas ná betogings in Ennerdale, Freedom Park
Deur Werner Beukes 16 April 2019 18:24
Vyf mense is Maandag vir openbare geweld aangekeer tydens gewelddadige betogings in Ennerdale en Freedom Park in die suide van Johannesburg.
“Die verdagtes sal na verwagting Woensdag in die landdroshof in Soweto verskyn,” sê kapt. Kay Makhubela, polisiewoordvoerder.
Freedom Park in die suide van Johannesburg Maandag gedurende die betoging wat daar plaasgevind het. Foto: Verskaf
’n Mobiele klaskamer van die Oakdale Secondary School in Ennerdale is in die onrus aan die brand gesteek.
Ontstoke inwoners het Maandag ook strate in die omgewing van die skool afgesper.
“Die polisie en metropolisie het kragte saamgesnoer om kalmte in die gebied te herstel. Klippe, bande en rommel is intussen van die hoofroetes af verwyder,” het Makhubela gesê. Hy het Dinsdag die situasie in die gebied as “gespanne maar kalm” beskryf.
“Ons is ontevrede omdat die Southern Farms-behuisingsprojek al so lank sloer,” het Keith Duarte, gemeenskapsleier, aan Netwerk24 gesê.
“Die mense van die omgewing word deur die Stad Johannesburg in sy beplanning vir dié megastad-projek van huise en woonstelle waarby Diepkloof‚ Freedom Park‚ Eldorado Park en Naturena sal baat vind, uitgesluit.
“Hoe langer dit neem om dié projek af te handel, hoe meer mense word negatief geraak en kan daar nie vooruitgang gemaak word op ekonomiese gebied nie,” het Duarte gesê.
Volgens Ranleigh Delport, voorsitter van die Gauteng Shutdown-komitee in Ennerdale, het die inwoners grondige bekommernisse. “Mense is raadop oor al die leë beloftes wat net nie tot uitvoering kom nie, en daardie frustrasie borrel nou oor,” meen hy.
Inwoners van Freedom Park versper ’n pad in dié gebied. Foto: Verskaf
Michael Sun, Johannesburgse burgemeesterskomiteelid, het gesê dat hoewel inwoners die reg het om te betoog, dit vreedsaam moet geskied. “Ek kan nie die logika agter die geweld en die verwoesting van infrastruktuur begryp nie. Alles word in hierdie betogings afgebreek en verbrand en dan moet die arme belastingbetaler se geld gebruik word om alles weer op te bou en te herstel. Dit maak net nie sin nie,” sê Sun.
“Ek weet dat daar ’n reuse-agterstand is wat behuising in die stad betref. Ongelukkig is daar geen vinnige oplossing vir dié kwessie nie. Met die verkiesing om die draai gebruik mense die betogings om die politici se aandag op die kwessies, waarmee hulle daagliks in hul gemeenskappe saamleef, te vestig,” sê hy.
Thabo Maisela, direkteur van behuising vir die Johannesburg-metro, is verskeie kere vir kommentaar genader, maar het teen publikasie hiervan nog nie op die navrae reageer nie.
Meer oor: Michael Sun | Ennerdale | Johannesburg | Betogings
Vrou wil van polisie eis ná motor met klippe bestook is
Geweld in Steynsrus duur voort
Speaker ‘moet moles in DA-metro’s bekyk’